### Beslutning

Godkendt.

### Sagsfremstilling

## Resume og sagens baggrund

Lokalplan nr. 567 for et boligområde ved [adresse] (Gørlev) udlægger området til åben-lav boligbebyggelse (parcelhuse). Ejer er ikke lykkedes med at realisere lokalplanen og ser et større potentiale i at udlægge området til tæt-lav boligbebyggelse. Ejer har udarbejdet et skitseprojekt, der omfatter en rækkehusbebyggelse med 70 boliger. At gennemføre projektet forudsætter et tillæg til kommuneplanen, der ændrer anvendelsen fra åben-lav til tæt-lav boligbebyggelse, med henblik på ny lokalplan. Sagen lægger op til, at udvalget beslutter, hvorvidt der skal indkaldes ideer og forslag til planlægningen.

Teknik- og Udvalget godkendte i marts 2023 at igangsætte et planarbejde der gav grundlag for at kunne opføre en tæt-lav boligbebyggelse i form af dobbelthuse på ejendommen. Ejer har efterfølgende revurderet bebyggelsesplanen og potentialet, hvorfor sagen fremlægges påny, med et ændret projektgrundlag.

## Indstillinger

Chefen for Plan, Byg og Miljø indstiller, at der indkaldes ideer og forslag til planlægningen for tæt-lav boligbebyggelse, [adresse], Gørlev.

## Behandling

Teknik- og Miljøudvalget.

## Sagsfremstilling

Ejendommen Florvænget 1 ligger i den sydlige del af Gørlev mellem [adresse] og [adresse], og ud mod et offentligt, grønt område.

Lokalplan nr. 567 er vedtaget i 2018. Lokalplanen erstattede på daværende tidspunkt - foranlediget af ejer - en del af  Lokalplan nr. 94 udlagt til åben-lav boligbebyggelse. Ejer ønskede at skabe en mere attraktiv udstykning bl.a. med mulighed for en mere individuel placering af de enkelte parcelhuse. Imidlertid er lokalplanen ikke blevet realiseret.

I Kommuneplan 2021 er ejendommen udlagt til åben-lav boligbebyggelse. Det ansøgte forudsætter derfor et tillæg til kommuneplanen, der udlægger området til tæt-lav boligbebyggelse, og dermed kan skabe grundlag for at udarbejde ny lokalplan. Da antallet af boliger forøges væsentligt, fra 33 parcelhuse i den gældende lokalplan, til ca. 54 (jf. dobbelthuse) i seneste ansøgning og til nu 70 rækkehus-boliger vurderer administrationen, at der indledningsvis bør indkaldes ideer og forslag til planlægningen.

*Om den gældende lokalplan*
Den gældende lokalplan udlægger området til åben-lav boligbebyggelse i op til to etagers højde. Lokalplanen giver mulighed for en forskelligartet bebyggelse, og området skal fremstå som et grønt haveboligområde med en bebyggelsesprocent på maks. 25 samt en mindstegrundstørrelse på 800 m2 for at understøtte områdets grønne karakter.

*Aktuelle muligheder for boligudbygning i Gørlev*
Kommunen har byggemodnet et område til 24 parcelhuse på [adresse], hvor der fortsat er grunde til salg**.** Teknik- og Miljøudvalget har i august 2023 godkendt en ny lokalplan for en rækkehusbebyggelse på 26 boliger på [adresse], ca. 500 m fra [adresse].

*Administrationen bemærker*En boligbebyggelse som ansøgt vil give området en anden karakter end intentionen i den gældende lokalplan, bl.a. ved at området bliver væsentligt tættere bebygget, også tættere, end projektet med dobbelthuse. Administrationen anbefaler, at en ny lokalplan særligt har fokus på bebyggelsens fremtræden, at der indrettes fornuftige friarealer, og på hvordan de yderste boliger møder det offentlige, rekreative område mod nord.

Såfremt der ikke kommer væsentlige bemærkninger til ideer og forslag, anbefales det, at planarbejdet fortsætter uden at sagen fremlægges på ny.

## Økonomiske konsekvenser

Ingen.